Time Square skitter; GrandWest verloor glans | Netwerk24
Deur Hanlie Stadler 02 September 2019 13:54
Die GrandWest-casino in Kaapstad is nog so besig soos altyd, maar mense spandeer minder geld.
Time Square se inkomste styg skerp en dié casinokompleks wen ook markaandeel.
Dié inkomste van die casino, Sun International se grootste kontantkoei onder sy Suid-Afrikaanse casino’s, het die afgelope ses maande met 3% tot R1,05 miljard gedaal. Dit is die eerste keer in twee jaar dat sy inkomste daal.
Tesame met dalings in die inkomste van onder meer Sun City, Wild Coast Sun, die Carousel en ander beteken dit dat agt uit 15 van Sun International se casino’s ’n daling in hul inkomste in die ses maande tot einde Junie ondervind het.
Die daling van Sun City se inkomste het verlede jaar begin en word aan die swak ekonomie toegeskryf, sowel as die uitwerking van ’n haelstorm middel Desember 2018 wat van sy wooneenhede onbewoonbaar gemaak het.
Aan die positiewe kant is Time Square, Sun International se megaprojek in Pretoria, besig om van krag tot krag te gaan. Dié casino-en-hotelkompleks se inkomste het met 15% tot R671 miljoen gestyg en die casino wen vinnig markaandeel. Teen einde Junie was sy markaandeel in die casinomark in Pretoria en omgewing 14,6%, teenoor 13,5% in Desember 2018, en dit het ná die einde van die boekjaar tot 17,4% opgeskiet.
Sun International se tussentydse resultate vir sy Suid-Afrikaanse bedrywighede vir die ses maande tot einde Junie, soos vergelyk met dieselfde helfte van 2018:
Inkomste: Styg met 7% tot R5,53 miljard
Verdienste voor rente, belasting, waardeverminderings en afskrywings (ebitda): Styg met 3% tot R1,43 miljard
Wesensverdienste: Styg 25 keer tot R107
Dividend: Geen tussentydse dividend is verklaar nie
Nog ’n suksesstorie is Sun Slots, waarvan die inkomste met 13% tot R637 miljoen gestyg het. Sun Slots is die munt-dobbelmasjiene wat in elke tweede kroeg, sportklub of hotel gespeel kan word. Die prestasie van dié masjiene is goeie nuus gegewe dat Sun International pas die 30% van Sun Slots, wat Grand Parade Investments besit het, gekoop het.
Anthony Leeming, uitvoerende hoof van Sun International, sê hulle is gefrustreerd dat die vereenvoudiging van visumaansoeke vir lande soos Indië steeds sloer. Reeds in Maart het hy die hoop uitgespreek dat dit veral Sun City sal help. Die gadagte is dat mense in Indië en China aanlyn om visums aansoek kan doen. “Ons verstaan dis ingewikkeld, maar dit neem te lank.”
In die lig van die uiters moeilike handelsomstandighede is Leeming glad nie seker wanneer ’n ommekeer in sy casino’s verwag kan word nie. Die maatskappy fokus in dié stadium daarop om sy interne koste te beperk, doeltreffendheid te verhoog en ook om kliëntediens te verbeter.
Meer oor: Sun International | Dobbelbedryf | Dobbel | Casino's | Hotelle
City Lodge belê in ’n projek vir sonkrag